አንጋፋው የማስታወቂያ ባለሙያ አቶ ውብሸት ወርቃለማሁ (1934-2012)
ከነባር የማስታወቂያ ባለሙያዎች በግንባር ቀደምትነት ይጠቀሳሉ፡፡ በሬዲዮና በቴሌቪዥን ማስታወቂያዎቻቸው፣ በምሥል ከሳች ሥራዎቻቸው አንቱታን አትርፈዋል፡፡ አንጋፋው የማስታወቂያ ባለሙያ አቶ ውብሸት ወርቃለማሁ፡፡ የአንበሳ ማስታወቂያ ድርጅት ባለቤትም ነበሩ፡፡ ከማስታወቂያ ባለሙያነታቸው በተጨማሪ በተዋናይነት በመድረክ መሪነትም ይታወቃሉ፡፡ ‹‹አንቺ ልጅ ወዴት ትሄጃለሽ?‹‹ወደ ሱቅ ‹‹ምን ልትገዥ?‹‹ባትሪ ድንጋይ‹‹ዓይነቱ?‹‹የፊሊፕስ›› በሚለው ተውኔታዊ አቀራረባቸው፣ ነውን ከነበር፣ ወቅትን ከክስተት እያጣቀሱ ከሠሯቸው ማስታወቂያዎች መካከል ይጠቀሳል፡፡ ከማስታወቂያ ባለሙያነታቸው በተጓዳኝ በአንድ ወቅት የኢትዮጵያና የአዲስ አበባ ንግድ ምክር ቤቶች ፕሬዚዳንትም፣ እንዲሁም በአገራዊ የፐብሊክ ዲፕሎማሲ አባል ነበሩ፡፡ በ1934 ዓ.ም. በቀድሞ አጠራር በሸዋ ጠቅላይ ግዛት በይፋትና ጥሙጋ አውራጃ ማፉድ ገበያ የተወለዱት አቶ ውብሸት፣ ባደረባቸው ሕመም ምክንያት ያረፉት ቅዳሜ የካቲት 21 ቀን 2012 ዓ.ም. ነው፡፡ሥርዓተ ቀብራቸውን ለማስፈጸም የተቋቋመው ኮሚቴ እንዳስታወቀው፣ አስከሬናቸው ረቡዕ የካቲት 25 ቀን 2012 ዓ.ም. በመስቀል አደባባይ ረፋድ ላይ የክብር ሽኝት ከተደረገለት በኋላ በመንበረ ጸባዖት ቅድስት ሥላሴ ካቴድራል ይፈጸማል፡፡ዜና ዕረፍታቸውን ተከትሎ የባህልና ቱሪዝም ሚኒስትር ሒሩት ካሳው (ዶ/ር)፣ መሥሪያ ቤታቸው ለአገር አኩሪ ተግባር የሠሩ ሰዎችን በሕይወት እያሉም ሆነ ከሕልፈታቸው በኋላ የሚገባቸውን ክብር በመስጠት ውለታቸውን ለማስታወስ አሠራር እንደሚዘረጋ ተናግረዋል፡፡ አቶ ውብሸት በየሄዱበት አገር የባህል ልብስ ከመልበስ ጀምሮ ኢትዮጵያን በሰፊው ማስተዋወቃቸውን አውስተዋል፡፡  